ચોટીલા તાલુકામાં પવનચક્કીના સ્પેર પાર્ટસની ચોરી કરનારા બે શખ્સની ચોરીના મુદ્દામાલ સાથે ધરપકડ કરી હતી.ઝાલાવાડમાં ગ્રામ્ય પંથકમાં પવનચક્કી અને સોલર પંપના સાધનોની ચોરીની રજૂઆત મળતા જિલ્લા પોલીસ વડાએ તપાસના આદેશો કર્યા હતા. આથી લીંબડી ડીવાયએસપી પ્રદીપસિંહ જાડેજાના માર્ગદર્શન હેઠળ બામણબોર પોલીસ સ્ટેશનના પીએસઆઇ આર.આર.બંસલ તથા સ્ટાફના હે.કો. જયેશભાઈ, ગભરુભાઈ, કનુભાઈ, દિલીપભાઈ, સહિતની ટીમ પેટ્રોલિંગમાં હતી દરમિયાન પીએસઆઇ આર.આર.બંસલને બાતમી મળી હતી કે, પવનચક્કીના સામાનની ચોરી કરતી ગેંગના સભ્યો તાજપર ગામમાં છે અને ચોરીનો સામાન વેચવાની પેરવી કરી રહ્યા છે. આ બાતમીના આધારે બામણબોર પોલીસે(1) રસિકભાઈ ભીમાભાઇ ગાબુ જાતે ત. કોળી ઉવ. 42 રહે. તાજપર ગામ તા. ચોટીલા તથા (2) ભનાભાઈ નાથાભાઈ મેટાળીયા જાતે ત.કોળી ઉવ. 42 રહે. મહીદડ તા. ચોટીલા જી. સુરેન્દ્રનગરને પવનચક્કી માંથી ચોરી કરેલ સામાન કિંમત રૂ. 8,000/- ના મુદ્દામાલ સાથે પકડી લીધા હતા. આરોપીઓએ મુદ્દામાલ સખપર ગામની સીમમાં આવેલી પવનચક્કી ખાતેથી ચોરી કર્યાની કબૂલાત કરતા આઇનોક્સ વિંડ ઇન્ફાસ્ટ્રક્ચર સર્વિસ લિમિટેડ કંપનીએ ફરીયાદ આપતા, બામણબોર પોલીસ સ્ટેશન ખાતે ગુન્હો નોંધી, પકડાયેલ આરોપીઓની આ ગુન્હામાં ધરપકડ કરી હતી.